open-index/open-wikipedia-markdown huggingface dataset:
Κάι Λέο Γιοχάνεσεν

Ο **Κάι Λέο Γιοχάνεσεν** (*Kaj Leo Holm Johannesen*, 28 Αυγούστου 1964-) είναι πολιτικός από τα νησιά Φερόε και χρημάτισε πρωθυπουργός από το 2008 ως το 2015. Είναι πρόεδρος του Κόμματος Ένωσης (Sambandsflokkurin).

## Προφίλ
Γεννήθηκε στο Τόρσχαβν, στις 28 Αυγούστου του 1964. Ήταν ποδοσφαιριστής με την ομάδα Χάβναρ Μπόλτφελαγκ και αγωνίστηκε επίσης με την εθνική ομάδα των Φερόε την περίοδο 1991-1992. Έπαιζε τερματοφύλακας και έλαβε μέρος στο Euro-92 και στα προκριματικά του Μουντιάλ του 1994.Το 2004 εξελέγη πρόεδρος του Κόμματος Ένωσης.

### Πρωθυπουργός
Έγινε πρωθυπουργός διαδεχόμενος τον Γιόανες Άιντεσγκααρτ στις 26 Σεπτεμβρίου του 2008, μετά τη διεξαγωγή των βουλευτικών εκλογών. Κυβέρνησε ως το 2015, οπότε το κόμμα του ηττήθηκε στις εκλογές. Νέος πρωθυπουργός έγινε ο Άξελ Β. Γιοχάνεσεν.

## Παραπομπές



Κατηγορία:Πρωθυπουργοί των Φερόε
Κατηγορία:Ποδοσφαιριστές Χάβναρ Μπόλτφελαγκ
Κουαρτέτο Σνάιντερχαν

Το **Κουαρτέτο Σνάιντερχαν** ήταν κουαρτέτο εγχόρδων. Πήρε την ονομασία του από το πρώτο του βιολί, τον Βόλφγκανγκ Σνάιντερχαν.

Ο Σνάιντερχαν γεννήθηκε στη Βιέννη το 1915 και υπήρξε μαθητής του Γιούλιους Βίνκλερ και του Όττοκαρ Σέβτσικ. Άρχισε την καριέρα του ως παιδί-θαύμα και 17 μόλις χρονών ανέλαβε τη θέση του κοντσερτίνο στη Συμφωνική ορχήστρα της Βιέννης. Το 1937 ήταν εξάρχων στην Κρατική Όπερα και λίγο αργότερα κάθισε δίπλα στον διάσημο Άρνολντ Ροζέ, στα πρώτα βιολιά της Φιλαρμονικής.
Την άνοιξη του 1938 με τους εξάρχοντες αυτής της ορχήστρας, τον Όττο Στράσερ, τον Ερνστ Μόραβετς και τον Ρίχαρντ Κρότσακ, ίδρυσε το Κουαρτέτο του, το οποίο θεωρείται συνέχεια του «Ροζέ Κουαρτέτ». 
 
Μετά από τη θριαμβευτική εμφάνιση του συγκροτήματος στο Φεστιβάλ της Βόννης, η εταιρία «Μουζικφρόιντε» κάλεσε το κουαρτέτο  για μια σειρά συναυλιών. Στον πρώτο  κύκλο έδωσε 32 συναυλίες με 29 διαφορετικά προγράμματα. Ο Στράσερ έλεγε ύστερα από καιρό, ότι είναι αδύνατο να ξεχάσει την πνευματική συνεργασία των τεσσάρων μελών, την επίμονη επεξεργασία τους πάνω σε κάθε μουσικό έργο, καθώς και την ερμηνευτική τους συνοχή, με το ίδιο εκφραστικό ύφος, κάτω από την καθοδήγηση του Σνάιντερχαν.

Το 1945, μετά τον πόλεμο, η δραστηριότητα του κουαρτέτου αναπτύχθηκε με συναυλίες στο Φεστιβάλ του Σάλτσμπουργκ, της Λουκέρνης και με εμφανίσεις σε όλη την Ευρώπη.
Όταν το 1949 ο Σνάιντερχαν αποφάσισε να αφοσιωθεί αποκλειστικά στις σολιστικές του παρουσίες, το Κουαρτέτο με το όνομά του, μετά από έντεκα χρόνια μουσικής προσφοράς, διαλύθηκε.

Ηχογραφήσεις του Κουαρτέττου διασώθηκαν ελάχιστες και είναι εκείνες που έγιναν στην Αυστριακή και τη Βαυαρική Ραδιοφωνία μέσα στη δεκαετία του ’40.  

## Πηγές
* Gottfried kraus: *Das Sneiderhanquartett* – Εκδ. Orfeo
* Riemann Musik Lexikon – Εκδ. B. Schotts Söhns

Κατηγορία:Αυστριακοί μουσικοί
Τουόνεταρ

Η **Τουόνεταρ** (*Tuonetar*) στη Φινλανδική μυθολογία, είναι γυναικεία θεότητα του κάτω κόσμου.

Είναι η γυναίκα του Τούονι και μαζί βασιλεύουν στον κάτω κόσμο, παιδιά τους είναι η Λόβιαταρ, η Βάμματαρ και η Κίβουταρ. Αδελφή της ήταν η μάγισσα Λόουχι. Όταν οι νεκροί έφταναν στο βασίλειο τους πρόσφεραν μία κούπα γεμάτη βατράχια και σκουλήκια.

Κατηγορία:Φινλανδική μυθολογία
Κατηγορία:Θεότητες του θανάτου
Κατηγορία:Θεότητες του Κάτω Κόσμου
Νεπτούνους

Ο **Νεπτούνους** (λατινικά: *Neptunus*) ήταν ο θεός του νερού και της θάλασσας κατά τη ρωμαϊκή μυθολογία, αντίστοιχος – αν και με κάποιες διαφορές – του ελληνικού θεού Ποσειδώνα. Αδέρφια του ήταν ο Γιούπιτερ και ο Πλούτο, ο Δίας και ο Πλούτωνας αντίστοιχα στην ελληνική μυθολογία.

Η ρωμαϊκή αντίληψη για τον θεό αυτό επηρεάστηκε πολύ από τον θεό Νεθούνς, των Ετρούσκων. Αρχικά επρόκειτο για ένα θεό ιταλικής προέλευσης, ο οποίος ήταν σύζυγος της Σαλασίας, θεότητας του αλμυρού νερού. Το 399 π.Χ. ταυτίστηκε με τον Ποσειδώνα, όταν τα Σιβυλλικά Κείμενα διέταξαν να γίνει μια τελετή προς τιμήν του (*Lectisternium*). Κατά την πρώιμη ρωμαϊκή περίοδο ήταν ο θεός Πορτούνες αυτός που δέχονταν ευχαριστίες για νίκες σε ναυμαχίες, αλλά ο Νεπτούνους τον είχε αντικαταστήσει στον ρόλο αυτό μέχρι τον 1ο αιώνα π.Χ. Συγκεκριμένα γνωρίζουμε πως ο Σήξτος Πομπήιος αποκάλεσε τον εαυτό του *«γιο του Νεπτούνους»*. 

Ο Νεπτούνους συσχετιζόταν και με το γλυκό νερό σε αντιδιαστολή με τον Ωκεανό, θεό του υδάτινου κόσμου που περιέβαλλε τη Γη. Όπως και ο Ποσειδώνας, έτσι και ο Νεπτούνους, τιμόταν από τους Ρωμαίους ως θεός των αλόγων. Η γιορτή προς τιμήν του, τα Νεπτουνάλια, λάμβανε χώρα στις 23 Ιουλίου. Στην πόλη της Ρώμης υπήρχαν δύο ναοί προς τιμήν του. Ο πρώτος στεκόταν κοντά στο Τσίρκους Φλαμίνιους (όπου διεξάγονταν ιππικοί αγώνες) και περιείχε ένα διάσημο γλυπτό θαλάσσιων πλασμάτων από τον Σκόπα. Το δεύτερο, η Basilica Neptuni, βρισκόταν στο Πεδίον του Άρεως. Αφιερώθηκε από τον Αγρίππα μετά τη νίκη του στη Ναυμαχία του Ακτίου.

## Δείτε επίσης
* Ποσειδώνας
* Ρωμαϊκή μυθολογία
* Ρωμαϊκή θρησκεία
* Αρχαία Ρώμη

## Παραπομπές


## Εξωτερικοί σύνδεσμοι
* 

Κατηγορία:Θεοί της Ρωμαϊκής μυθολογίας
Κατηγορία:Ποσειδώνας
Πάπας Μάρκος

Ο **Μάρκος** διετέλεσε Πάπας Ρώμης από τις 18 Ιανουαρίου του 336 έως το θάνατό του στις 7 Οκτωβρίου του ίδιου έτους ως διάδοχος του πάπα Σιλβέστρου Α΄. 
Οι πληροφορίες για τον προ της παποσύνης βίο του είναι ελάχιστες. Σύμφωνα με το *[[Liber Pontificalis]]* ήταν Ρωμαίος και το όνομά του πατέρα του ήταν Πρίσκος. Ορισμένα στοιχεία οδηγούν στο συμπέρασμα ότι οι πρώιμοι κατάλογοι επισκόπων και μαρτύρων γνωστοί σαν *Depositio episcoporum* και *Depositio martyrum* αντίστοιχα, ξεκίνησαν την περίοδο της παποσύνης του. Εξέδωσε επίσης ένα διάταγμα το οποίο επικύρωνε τη δύναμη του επισκόπου της Όστια να χειροτονεί νεοεκλεγέντες πάπες. Του αποδίδεται επίσης η ίδρυση της βασιλικής του Αγίου Μάρκου στη Ρώμη και η Βασιλική Juxta Pallacinis στα περίχωρά της, σε εδάφη τα οποία του δόθηκαν ως δωρεά από τον αυτοκράτορα Κωνσταντίνο. Πέθανε από φυσικά αίτια και τάφηκε στην κατακόμβη της Μπαλμπίνα, στην οποία είχε κτίσει το ναό του κοιμητηρίου. Εορτάζεται στις 7 Οκτωβρίου.

## Παραπομπές



*  στην *[[Καθολική Εγκυκλοπαίδεια]]* του 1913.

Κατηγορία:Πάπες
Κατηγορία:Ιταλοί Πάπες
Κατηγορία:Πάπες 4ου αιώνα
Μάρκος
Πάπας Μιλτιάδης

thumb|351x351px|Ο Άγιος Μιλτιάδης

Ο **Άγιος Μιλτιάδης** (*Papa Milziade*, † 10 Ιανουαρίου 314), ή **Μελχιάδης ο Αφρικανός**, ήταν Πάπας από τις 2 Ιουλίου του 311 έως και το θάνατό του στις 10 Ιανουαρίου του 314.

Παρουσιάζεται σαν Αφρικανός εκ γενετής, αλλά δεν είναι γνωστή καμία πληροφορία για τη ζωή του πριν την άνοδό του στο παπικό αξίωμα. Εξελέγη μετά από μία περίοδο χηρείας του παπικού αξιώματος (*[[sede vacante]]*), που διήρκεσε από το θάνατό του Πάπα Ευσέβιου στις 17 Αυγούστου του 310 ή, με βάση άλλους, από το 309, οπότε ο Ευσέβιος εξορίστηκε στη Σικελία.

Ο άγιος Μιλτιάδης έγινε Πάπας μετά την έκδοση του Διατάγματος Ανοχής από τον Ρωμαίο αυτοκράτορα Γαλέριο, με το οποίο τερματίζονταν οι διωγμοί εναντίον των Χριστιανών. Κατά τη διάρκεια της παποσύνης του, εκδόθηκε το 313 το Διάταγμα των Μεδιολάνων από τους τετράρχες Κωνσταντίνο A΄ και Λικίνιο, το οποίο θέσπισε την ανεξιθρησκία και αποκατέστησε την εκκλησιαστική περιουσία. Ο Κωνσταντίνος δώρισε στον Πάπα το παλάτι του Λατερανού που έγινε η παπική κατοικία και έδρα της χριστιανικής διακυβέρνησης.

Το ίδιο έτος, ο Μιλτιάδης προήδρευσε στη  Σύνοδο του Λατερανού στη Ρώμη στην οποία ο Καικιλιανός απαλλάχθηκε από τις κατηγορίες που τον βάρυναν, και ο Μέγας Δονάτος κατηγορήθηκε σαν αιρετικός (βλέπε Δονατισμός). Αργότερα κλήθηκε στη Σύνοδο της Αρελάτης, την πρώτη συνεδρίαση των χριστιανών επισκόπων της Δυτικής Ρωμαϊκής Αυτοκρατορίας, αλλά πέθανε πριν τη διεξαγωγή της.

Το *[[Liber Pontificalis]]*, που καταρτίστηκε από τον 5ο αιώνα και μετέπειτα, απέδωσε στο Μιλτιάδη την εισαγωγή πολλών εθίμων, που εισήχθησαν αργότερα.

Τον 13ο αιώνα, η γιορτή του αγίου Μελχιάδη (όπως αποκαλούνταν τότε) συμπεριλήφθηκε με το λανθασμένο χαρακτηρισμό του «μάρτυρα», στο «Ρωμαιοκαθολικό Ημερολόγιο των Αγίων», με ημερομηνία εορτασμού τη δεκάτη Δεκεμβρίου. Το 1969 αφαιρέθηκε από το ημερολόγιο αυτό λόγω υποχρεωτικών λειτουργικών εορτασμών και η εορτή του μεταφέρθηκε την ημέρα του θανάτου του, στις 10 Ιανουαρίου, ενώ το όνομά του διορθώθηκε σε «Μιλτιάδης» και αφαιρέθηκε ο χαρακτηρισμός «μάρτυρας».

Η Ορθόδοξη Εκκλησία τιμά τον άγιο Μιλτιάδη στις 10 Απριλίου.

## Παραπομπές


## Εξωτερικοί σύνδεσμοι

*  στην *[[Καθολική Εγκυκλοπαίδεια]]* του 1913
* ''Το ιστορικό «δώρο του Κωνσταντίνου» (Historical "Gift of Constantine")'': Άρθρο περιοδικού που αφορά τον Μέγα Κωνσταντίνο και τον άγιο Μιλτιάδη.
* [Opera Omnia](http://www.documentacatholicaomnia.eu/01_01_0311-0314-_Miltiades_(Melchiades),_Sanctus.html)

Κατηγορία:Πάπες
Κατηγορία:Αφρικανοί Πάπες
Κατηγορία:Πάπες 4ου αιώνα
Μιλτιάδης
Ο Μικρός Πρίγκιπας

***Ο Μικρός Πρίγκιπας*** είναι βιβλίο του Γάλλου συγγραφέα Αντουάν ντε Σαιντ-Εξυπερύ. Αν και θεωρείται παιδικό βιβλίο, απευθύνεται σε όλους. Βρίσκεται δεύτερο από την κορυφή της λίστας των βιβλίων που πουλήθηκαν σε περισσότερα από 100 εκατομμύρια αντίτυπα. 

Το θέμα του βιβλίου είναι το εξής: Ο αφηγητής πέφτει με το αεροπλάνο του, που έχει πάθει βλάβη, στην έρημο Σαχάρα. Εκεί συναντά ένα ασυνήθιστο παιδί (τον Μικρό Πρίγκιπα), γνωρίζονται και γίνονται φίλοι. Ο αφηγητής μαθαίνει πολλά από τον καινούργιο του φίλο. Ο καινούργιος του φίλος σιγά-σιγά του διηγείται την επίσκεψή του σε άλλους πλανήτες, όπου υπάρχουν άνθρωποι ματαιόδοξοι αλλά και κάποιοι (ελάχιστοι) περισσότερο «ανθρώπινοι». Δεν ξεχνάει ποτέ και με τίποτα τις ερωτήσεις που έχει υποβάλει, ενώ ο ίδιος, αντίθετα, δεν συνηθίζει να απαντάει στις ερωτήσεις των άλλων.

Μολονότι υποτίθεται ότι είναι παιδικό βιβλίο, ο *Μικρός Πρίγκιπας* κάνει μερικές βαθυστόχαστες  και ιδεαλιστικές παρατηρήσεις  σχετικά με τη ζωή και την ανθρώπινη φύση. Η ουσία του βιβλίου περιέχεται στα λόγια της αλεπούς προς τον Μικρό Πρίγκιπα: «*Δεν βλέπεις καθαρά παρά μόνον με την καρδιά. Η ουσία είναι αόρατη στα μάτια.*» Η αλεπού στέλνει και άλλα μηνύματα-κλειδιά, όπως: «*Είσαι υπεύθυνος για πάντα, γι' αυτό που έχεις εξημερώσει.*» Ή ακόμα: «*Ο χρόνος που πέρασες με το τριαντάφυλλό σου είναι αυτό που το κάνει ξεχωριστό για σένα.*»

## Παραπομπές


Κατηγορία:Αντουάν ντε Σαιντ-Εξυπερύ
Μικρος πρίγκηπας, Ο
Μικρος Πριγκιπας, Ο
Κατηγορία:Μυθιστορήματα που έγιναν βιντεοπαιχνίδια
Κατηγορία:Μυθιστορήματα που έγιναν κόμικς
Κατηγορία:Μυθιστορήματα που έγιναν όπερες
Κατηγορία:Μυθιστορήματα που έγιναν ταινίες
Κατηγορία:Μυθιστορήματα που έγιναν τηλεοπτικές σειρές
Κατηγορία:Μυθιστορήματα του 1943
Μπόνα Ντέα

Η **Μπόνα Ντέα** (λατινική γλώσσα: *Bona Dea*) ήταν μια από τις κύριες θεότητες της ρωμαϊκής μυθολογίας, προστάτιδα της καρπερότητας, της ίασης, της παρθενίας και των γυναικών γενικότερα. Ήταν κόρη του Φαύνου, ενώ και η ίδια αποκαλούταν συχνά *«[[Φαύνα]]»*. Το όνομά της σημαίνει κυριολεκτικά *«η καλή θεά»*, και πιθανώς πρόκειται για ευφημισμό, μιας και στους άνδρες απαγορευόταν να πουν το όνομά της.

## Ιδιότητες
Ήταν αιώνια παρθένα και σχετιζόταν με την παρθενία και την καρπερότητα των γυναικών. Έτσι πολλές Ρωμαίες την επικαλούνταν για να μπορέσουν να φέρουν στον κόσμο παιδιά. Επίσης ήταν θεά της ίασης, με τους ασθενείς να λαμβάνουν φροντίδα στον κήπο του ναού της με φάρμακα από βότανα. Τέλος σχετιζόταν με την απελευθέρωση από τη δουλεία. Πολλοί από τους πιστούς της ήταν απελέυθεροι σκλάβοι. Για όλα τα παραπάνω, μεγάλο σεβασμό της έτρεφαν ιδιαίτερα τα κατώτερα κοινωνικά στρώματα και οι γυναίκες.

## Απεικόνιση

Η Μπόνα Ντέα απεικονίζεται συνήθως ένθρονη, ενώ κρατά το Κέρας της Αμάλθειας. Σύμβολό της είναι το φίδι, το οποίο συνδέεται με την ίαση, και γι’ αυτό το λόγο ιερά φίδια φυλάσσονταν στο ναό της στη Ρώμη. Η εικόνα της ήταν παρούσα σε πολλά από τα ρωμαϊκά νομίσματα.

## Λατρεία

Η λατρεία της τελούταν επίσημα στο ναό της στον Αβεντίνο Λόφο. Ωστόσο οι μυστικές τελετές προς τιμήν της λάμβαναν χώρα στο σπίτι ενός πλούσιου Ρωμαίου αξιωματούχου, στις 4 Δεκεμβρίου. Σε αυτές συμμετείχαν μονάχα γυναίκες. Ακόμη και σκίτσα ή πορτραίτα ανδρών ή αρσενικών ζώων απαγορεύονταν στο χώρο, ενώ απαγορευόταν να πει κανείς τις λέξεις *«[[κρασί]]»* και *«[[μυρτιά]]»*, γιατί μια φορά ο πατέρας της θεάς την έδειρε άσχημα με ένα κλαδί μυρτιάς επειδή μέθυσε. Υπεύθυνη για τις τελετές ήταν κάθε χρόνο η σύζυγος του πρεσβύτερου αξιωματούχου που ήταν παρών στη Ρώμη, ενώ την βοήθειά τους προσέφεραν οι Εστιάδες Παρθένες. Ελάχιστα πράγματα είναι γνωστά για την τελετή, ωστόσο πιστεύεται πως ήταν αγροτικής προέλευσης. 

Το διασημότερο περιστατικό που σχετίζεται με τις τελετές αυτές έλαβε χώρα το 62 π.Χ. όταν διέπραξε ιεροσυλία ο Πούμπλιος Κλώδιος Πούλχερ, ο οποίος εισήλθε μεταμφιεσμένος σε γυναίκα στην τελετή που λάμβανε χώρα στο σπίτι του Pontifex Maximus, Ιουλίου Καίσαρα, προκειμένου να συναντήσει τη σύζυγο του τελευταίου, την Πομπήια. Όταν αποκαλύφθηκε η ταυτότητά του ξέσπασε μείζον πολιτικό σκάνδαλο που κράτησε μήνες και ανέστειλλε την πολιτική ζωή της πόλης.

## Δείτε επίσης
* Ρωμαϊκή μυθολογία
* Ρωμαϊκή θρησκεία
* Αρχαία Ρώμη

## Αναφορές

* Micha F. Lindemans.  
* Margaret Imber.  

Κατηγορία:Θεοί της Ρωμαϊκής μυθολογίας
Κατηγορία:Θεότητες της υγείας
Νεθούνς

Στην ετρουσκική μυθολογία, ο **Νεθούνς** ήταν ο θεός των υδάτων, αντίστοιχος του ρωμαϊκού θεού Νεπτούνους και του Ποσειδώνα της ελληνικής μυθολογίας. 

Εμφανίζεται σε ένα νόμισμα της Βετουλόνια στην Ετρουρία ανάμεσα σε δυο δελφίνια να κρατάει την τρίαινά του, φορώντας σαν περικεφαλαία το κεφάλι ενός θαλάσσιου κήτους. 
Το όνομα NETHUNS είναι χαραγμένο σε ένα χάλκινο ετρουσκικό καθρέφτη στο Γρηγοριανό Μουσείο του Βατικανού. 

## Εξωτερικοί σύνδεσμοι
*Classical Numismatic Group, νόμισμα από την Ετρουρία

Κατηγορία:Ετρουσκική μυθολογία
Νεπτουνάλια

Στην αρχαία Ρώμη, τα **Νεπτουνάλια** ήταν μια πρώιμη διήμερη γιορτή προς τιμήν του θεού των υδάτων Νεπτούνους, που εορταζόταν στις 23 Ιουλίου, στη μέση του καλοκαιριού και της εποχιακής ζέστης και ξηρασίας.  Ήταν επίσης επίσημη αργία για τους λιμενεργάτες.
Κατά τη διάρκεια της γιορτής, επιτροπή πολιτών μπορούσε να ψηφίσει υπέρ διαφόρων θεμάτων που αφορούσαν ποινικά αδικήματα ή πολιτειακά ζητήματα. Από την αναφορά της γιορτής σε αρχαία ημερολόγια, υποθέτουμε ότι διοργανώνονταν αγώνες προς τιμήν του θεού. Επίσης, συνήθιζαν να χτίζουν καλύβες από κλαδιά και φύλλα δέντρων, μέσα στις οποίες έτρωγαν, έπιναν και διασκέδαζαν. 

## Παραπομπές


## Εξωτερικοί σύνδεσμοι
*http://www.mmdtkw.org/VNeptunalia.html
*Smith's Dictionary, 1875

Κατηγορία:Αρχαίες ρωμαϊκές εορτές
Java Platform, Enterprise Edition

Ηadan **Java Platform, Enterprise Edition** ή αλλιώς **Java EE** είναι μια ευρέως διαδεδομένη πλατφόρμα για προγραμματισμό Server που στηρίζεται πάνω στην γλώσσα προγραμματισμού Java. Η Java EE διαφέρει από την βασική έκδοση της Java από το γεγονός ότι προσθέτει βιβλιοθήκες οι οποίες παρέχουν λειτουργικότητα ώστε να αναπτυχθεί διαδικτυακό, πολυμερές λογισμικό σε Java, βασισμένο σε αυτοτελή μέρη που τρέχουν σε application servers. Η Java EE ήταν γνωστή παλιότερα και ως J2EE, ονομασία που είχε μέχρι και την έκδοση 1.4. Η επόμενη έκδοση ονομάστηκε Java EE 5.

## Εξωτερικοί σύνδεσμοι
* Επίσημη σελίδα της Java EE 
* Java EE 5 SDK 
* Τεχνολογίες και JSR της Java EE 5 
* Η σελίδα της Sun για συμβατότητα με Java EE - Πιστοποιημένοι Java EE servers 

Κατηγορία:Java
Καυτός Δίας

**Καυτός Δίας** ή αλλιώς **θερμός Δίας** είναι ονομασία εξωηλιακής κατηγορίας μεγάλων πλανητών με μάζα περίπου όσο αυτή του πλανήτη Δία (1,9 × 1027 kg) όπου σε αντίθεση με τον Δία είναι πολύ πιο θερμοί διότι βρίσκονται σε πολύ κοντινή απόσταση (συνήθως 0,05 ΑΜ) από τον αστέρα γύρω από τον οποίο περιστρέφονται και συνεπώς η τροχιακή τους περίοδος διαρκεί μερικές ημέρες ή εβδομάδες.
 
Οι πρώτοι εξωηλιακοί πλανήτες που ανακαλύφτηκαν, όπως για παράδειγμα οι 51 Pegasi b και Tau Boötis b, ανήκουν σε αυτήν την κατηγορία πλανητών. 

## Βιβλιογραφία

**Oxford Dictionary of Astronomy*. Ridpath, Ian, New York: Oxford University Press, 2003 & 2007 (2nd Edition). 
## Δείτε επίσης
*Καυτός Ποσειδώνας
Δημώναξ

Ο **Δημώναξ** ήταν αρχαίος Έλληνας κυνικός φιλόσοφος που γεννήθηκε στην Κύπρο και ήκμασε τον 2ο αιώνα (μ.Χ.).

Αν και ανήκε σε διαπρεπή και πλούσια οικογένεια, προτίμησε να ζει ως κυνικός και ασκητής. Διδάσκαλοί του ήταν ο Επίκτητος, ο Τιμοκράτης, ο Αγαθόβουλος και ο Δημήτριος. Κατά τη διδασκαλία αυτού τα μόνα αγαθά της ζωής είναι η αυτάρκεια, η απαλλαγή από του φόβου και της ελπίδας, καθώς και η γαλήνη της ψυχής. Θεωρείται ανώτερος από τους άλλους Κυνικούς φιλοσόφους ως προς την παιδεία και τη μόρφωσή του αποφεύγοντας τις έκτροπες και ανοίκειες εκείνες πράξεις που χαρακτήριζαν γενικά τους Κυνικούς.

Ο Δημώναξ εκτός από τον Διογένη που μιμούνταν μόνο ως προς την περιβολή και τον τρόπο ζωής, θαύμαζε τον Σωκράτη και τον Αρίστιππο. Με τον εκλεκτικισμό του κατέστησε λιγότερο τραχεία τη διδασκαλία των Κυνικών περί της ζωής. Έζησε περί τα 100 χρόνια και όταν αισθάνθηκε το πολύ βαθύ γήρας του πέθανε, εκούσια αρνούμενος να λάβει τροφή.

Ο Δημώναξ ανέφερε (Λουκιανός, "Δημώνακτος βίος", 19-20) πώς "Mόνον εὐδαίμονα ἔφη τὸν ἐλεύθερον, ἐκεῖνον νομίζω τὸν μήτε ἐλπίζοντά τι μήτε δεδιότα" ("Ο αληθινά ευτυχισμένος είναι ο ελεύθερος. Μιλώ για εκείνον που μήτε ελπίζει μήτε φοβάται τίποτα"), απόφθεγμα που ο Νίκος Καζαντζάκης εβαλε να γραφεί στον τάφο του, σαν δικό του ("Δεν ελπίζω τίποτα. Δε φοβούμαι τίποτα. Είμαι λέφτερος").

## Πηγές
*Δημώναξ, ο Κύπριος φιλόσοφος: Ευτυχισμένος είναι ο ελεύθερος», Έλσα Νικολαϊδου, *Λόγω Γραφής*, 1.3.19 http://www.logografis.gr/δημώναξ-ο-κύπριος-φιλόσοφος-ευτυχισ/
*"Δημώναξ: Ευτυχισμένος είναι ο ελεύθερος", Έλσα Νικολαΐδου, *Φιλελεύθερος*,  18 Φεβρουαρίου 2019, σ. 16 http://www.philenews.com/f-me-apopsi/paremvaseis-ston-f/article/658140/dimonax-eftychismenos-einai-o-eleftheros
*"Μεγάλη Ελληνική Εγκυκλοπαίδεια Δρανδάκη" τ.Θ΄, σ.166

Κατηγορία:Αρχαίοι Κύπριοι φιλόσοφοι
Κατηγορία:Κυνικοί φιλόσοφοι
Optio

thumb|200px|''Ένας optio σε σύγχρονη αναπαράσταση. Διακρίνεται από το λοφίο στο κράνος του και το ραβδί με το οποίο κρατούσε σε τάξη τους λεγεωναρίους.''
**Optio** ή **Οπτίων** ήταν το όνομα μιας βαθμίδας του στρατού της Αρχαίας Ρώμης. Αν και υπήρχαν διάφορες εκδοχές του, ανάλογα με το σώμα στο οποίο υπηρετούσε, η συνηθέστερη μορφή του ήταν αυτή του *optio centuriae*, δηλαδή του δεύτερου στην ιεραρχία πίσω από τον εκατόνταρχο. Η λέξη optio προέρχεται από το λατινικό ρήμα *«optare»* που σημαίνει *«επιλέγω»*, καθώς τον επέλεγε ο ίδιος ο εκατόνταρχος.

Οι optiones κατείχαν σημαντικό ρόλο κατά την ώριμη περίοδο της ρωμαϊκής στρατιωτικής ιστορίας, καθώς η θνησιμότητα των εκατοντάρχων ήταν υψηλή, εξαιτίας της τοποθέτησής τους μπροστά στους άνδρες που διοικούσαν, κάτι που τους έκανε εύκολο στόχο. Αντίθετα ο optio τοποθετούταν πίσω από τις γραμμές για να κρατά σε τάξη τους λεγεωναρίους. Ανάμεσά στα καθήκοντά του ήταν να επιβάλλει την εκτέλεση των διαταγών του εκατοντάρχου, να επιβλέπει τους υφισταμένους του, καθώς και άλλα διοικητικά καθήκοντα. Ένας optio λάμβανε το διπλάσιο μισθό από τους συναδέλφους του και ήταν ο επικρατέστερος υποψήφιος για προαγωγή μόλις έχανε τη ζωή του ένας εκατόνταρχος.

Αντίθετα με τον εκατόνταρχο, ο optio δεν ξεχώριζε από τη στολή του. Αυτό που τον διέκρινε ανάμεσα στους άλλους ήταν το κράνος του, το οποίο είχε λοφίο από τρίχες αλόγου ή φτερά σε καθεμία από τις πλευρές του. Η πανοπλία του ήταν παρόμοια με αυτή των απλών λεγεωναρίων. Φορούσε τη lorica segmentata ή τη lorica hamata και έφερε ένα gladius (κοντό σπαθί) στη δεξιά πλευρά. Ένα άλλο διακριτικό του ήταν ένα ραβδί με το οποίο κρατούσε τους στρατιώτες στη σειρά. Το ραβδί αυτό μπορούσε να έχει ύψος ανάλογο με το δικό του. Επίσης συχνά οι optiones κουβαλούσαν μαζί τους πλάκες από κερί για να σημειώνουν τις διαταγές της ημέρας.



Κατηγορία:Βαθμοφόροι ρωμαϊκού στρατού
Θεωρία μέτρου

Η **θεωρία μέτρου** στα μαθηματικά περιλαμβάνει την αυστηρή αξιωματική θεμελίωση και επίσης τη γενίκευση των εννοιών του μήκους, του εμβαδού και του όγκου. Οι εφαρμογές επεκτείνονται και σε άλλες, πέρα από τις γεωμετρικές, έννοιες του μέτρου. Σε απλουστευμένη αλλά αδόκιμη ορολογία, για δεδομένο σύνολο S ονομάζουμε "μέτρο" οποιαδήποτε διαδικασία ή κανόνα αποδίδει ένα "μέγεθος" σε κάθε ένα υποσύνολο του S κατά συνεπή (δηλ. χωρίς αντιφάσεις) τρόπο.

Ο ακριβής μαθηματικός ορισμός του όρου "μέτρο" μοιάζει δυσνόητος (προϋποθέτοντας έννοιες όπως δ-δακτύλιος και σ-άλγεβρα) αλλά είναι εξαιρετικά σημαντικός για τη θεμελίωση, μεταξύ άλλων, βασικών εννοιών της ανάλυσης και του απειροστικού λογισμού. Σημαντικά παραδείγματα είναι το μέτρο Ζορντάν, το μέτρο Λεμπέσγκ, το μέτρο πιθανότητας και άλλα.

Ο *χώρος μέτρου* (*measure space*) δεν θα πρέπει να συγχέεται με το μετρικό χώρο (*metric space*). Οι δύο έννοιες είναι διαφορετικές. Για παράδειγμα στον ευκλείδειο χώρο τριών διαστάσεων το *μέτρο Λεμπέσγκ* ορίζει το *χώρο μέτρου* κατά τον οποίο αποδίδεται *όγκος* στα υποσύνολα του \R^3, ενώ η *ευκλείδεια μετρική* ορίζει το *μετρικό χώρο* που μετράει την *απόσταση* μεταξύ δύο σημείων του \R^3.

## Ιστορικά στοιχεία

Οι μαθηματικοί του 19ου γνώριζαν ότι, στο πεδίο του απειροστικού λογισμού, μπορούν να οριστούν συναρτήσεις που συμπεριφέρονται «περίεργα». Για παράδειγμα συνεχείς αλλά μη-διαφορίσιμες συναρτήσεις, σειρές συνεχών συναρτήσεων των οποίων το άθροισμα είναι ασυνεχής συνάρτηση, συναρτήσεις με φραγμένες παραγώγους που δεν είναι ολοκληρώσιμες κατά Ρίμαν, και μη-ολοκληρώσιμες συναρτήσεις που είναι το όριο ολοκληρώσιμων συναρτήσεων.

Τα «περίεργα» αυτά παραδείγματα αφορούσαν υποτίθεται αυθαίρετα/αφηρημένα κατασκευασμένες συναρτήσεις, και δεν υπήρχε λόγος ανησυχίας. Οι συναρτήσεις με χρήση στα εφαρμοσμένα μαθηματικά και τις εφαρμοσμένες επιστήμες αναμένονταν να είναι συνεχείς, παραγωγίσιμες και ολοκληρώσιμες.

Ήδη όμως προβλήματα ανεπαρκώς θεμελιωμένης θεωρίας ανέκυπταν σχετικά με συναρτήσεις μεγάλης σπουδαιότητας και με σημαντικές εφαρμογές, όπως στη θεωρία των σειρών Φουριέ που αναπτύχθηκε από τους Ντίριχλετ, Ρίμαν, Καντόρ, Ζορντάν και άλλους μαθηματικούς του 19ου αιώνα.

Υπό αυτές τις συνθήκες ανέκυψε αναγκαιότητα εξαντλητικής έρευνας και αυστηρής θεμελίωσης των «προβληματικών» σημείων. Η συνεισφορά που έγινε από τους Πεάνο, Μπορέλ, Jordan και τελικά με τη γενίκευση της έννοιας του *μέτρου* και του ολοκληρώματος από τον Ανρί Λεμπέσγκ έκανε ακριβώς αυτό, και θεωρείται άμεση συνέχιση του έργου των Ρίμαν, Νταρμπού, Καντόρ πάνω στη θεωρία συναρτήσεων.

## Παραπομπές


## Εξωτερικοί σύνδεσμοι
*Μετρήσιμα σύνολα (τμήμα πτυχιακής εργασίας)
*Εισαγωγή στη Θεωρία Μέτρου (περιγραφή εξαμηνιαίου μαθήματος και βιβλιογραφία)
Σάββη

Στην ελληνική μυθολογία με την ονομασία **Σάββη** είναι γνωστή η Σίβυλλα (μάντιδα) της Βαβυλώνας.  

Η Σάββη αναφέρεται ότι είχε εβραϊκή καταγωγή και γενεαλογείται ως θυγατέρα του Βηρόσου και της Ερυμάνθης. Τη Σάββη άλλοι την ονομάζουν «Βαβυλωνία» και άλλοι «Σίβυλλα Αιγυπτία». 

## Παραπομπές

## Πηγές
* Emmy Patsi-Garin: «Επίτομο λεξικό Ελληνικής Μυθολογίας», εκδ. οίκος *Χάρη Πάτση*, Αθήνα 1969, σελ. 665

Σαββη
Αετοφόρος

thumb|200px|''Το έμβλημα γνωστό ως "aquila".''
**Aquilifer** (αετοφόρος) ήταν παραταξιακός και τιμητικός τίτλος λεγεωνάριου του στρατού της Αρχαίας Ρώμης. Για την ακρίβεια, ήταν ο υψηλότερα ιστάμενος από την ομάδα των ατόμων που μετέφεραν στη μάχη τα εμβλήματα του ρωμαϊκού στρατού. Το όνομά του προέρχεται από το είδος του εμβλήματος που κρατούσε, καθώς *«aquila»* σημαίνει *«αετός»*. Ο αετός έγινε επίσημο σύμβολο το 104 π.Χ. κατά τις στρατιωτικές μεταρρυθμίσεις του Γάιου Μάριου. Παλαιότερα χρησιμοποιούνταν και άλλα ζώα όπως ο λύκος, το αγριογούρουνο, ο ταύρος και το άλογο. 

Το έμβλημα του αετού ήταν ό,τι σημαντικότερο για τη λεγεώνα και τυχόν απώλειά του σήμαινε μεγάλη ατίμωση. Αναπαρίστανε έναν αετό με υπερυψωμένες τις πτέρυγες, τον οποίο περιέβαλε δάφνινο στεφάνι. Στεκόταν επάνω σε μια στενή τραπεζοειδή βάση, η οποία τοποθετούταν στην κορυφή ενός κονταριού το οποίο κρατούσαν ψηλά. Επειδή ακριβώς τα χέρια του στρατιώτη ήταν κατειλημμένα από το έμβλημα και το όπλο του, μετέφερε μαζί του μια μικρή κυκλική ασπίδα, την *«parma»*, η οποία δενόταν με λουριά στο χέρι του.

Η θέση του aquilifer ήταν ιδιαίτερα τιμητική και υπήρχε μοναχά ένας ανά λεγεώνα. Ιεραρχικά βρισκόταν αμέσως πιο κάτω από τον εκατόνταρχο και πάνω από τους optiones. Λάμβανε διπλάσιο μισθό από τους απλούς λεγεωναρίους, ενώ είναι πιθανό να ξεχώριζε και ενδυματολογικά από τους άλλους εμβληματοφόρους. Αναμενόταν από εκείνον να προστατέψει με τη ζωή του το ιερό έμβλημα και υπάρχουν καταγεγραμμένα παραδείγματα όπου κάποιος από αυτούς ορμούσε στη μάχη συμπαρασύροντας τους συναδέλφους του, ανυψώνοντας το ηθικό τους.

Κατηγορία:Βαθμοφόροι ρωμαϊκού στρατού
Tesserarius

**Tesserarius** ήταν το όνομα μιας βαθμίδας του στρατού της Αρχαίας Ρώμης. Το άτομο αυτό ήταν υπεύθυνο για να παραλαμβάνει τις συνθηματικές λέξεις από το διοικητή και για να διασφαλίζει την εμπιστευτικότητά τους. Από εκεί προέρχεται και το όνομά του, καθώς *«tessera»* ονομαζόταν ένα μικρό πλακίδιο όπου καταγράφονταν τα συνθηματικά. Επιπλέον οργάνωνε και διοικούσε τους νυχτερινούς σκοπούς. Υπήρχε μονάχα ένας ανά εκατονταρχία και ιεραρχικά βρισκόταν αμέσως πιο κάτω από τον optio. Ο μισθός του ήταν μίαμιση φορά *(«sesquiplicarii»)* υψηλότερος από αυτόν του μέσου λεγεωναρίου.

Κατηγορία:Βαθμοφόροι ρωμαϊκού στρατού
Ατομική επιχείρηση

Η **ατομική επιχείρηση** είναι η πιο παλιά και πιο απλή επιχείρηση. Ιδρύεται και διοικείται από ένα άτομο, το οποίο ως ιδιοκτήτης και διοικητής έχει την ευθύνη όλων των αποφάσεων και των συνεπειών τους, ασκώντας αυτεπιστασία. 

## Πλεονεκτήματα
Η ατομική επιχείρηση χαρακτηρίζεται από μεγάλη ευελιξία και προσαρμοστικότητα στις αλλαγές της αγοράς, ενώ συνδέεται στενά με το πρόσωπο του ιδιοκτήτη της. Ειδικότερα πλεονεκτήματά της είναι:
# Δεν υφίσταται περιορισμός ελαχίστου κεφαλαίου ίδρυσης.
# Η οικονομία δαπανών λειτουργίας.
# Η δυνατότητα λήψης άμεσων αποφάσεων.

## Μειονεκτήματα
Τα μειονεκτήματα της ατομικής επιχείρησης μπορεί να καταστούν κατά περιπτώσεις αποφασιστικής σημασίας που να εξουδετερώνουν τα παραπάνω πλεονεκτήματα. Αυτά είναι κυρίως:
# Ο επιχειρηματικός κίνδυνος που αναλαμβάνεται εξ ολοκλήρου από τον ίδιο τον επιχειρηματία της.
# Ο υπερβολικός συγκεντρωτισμός αρμοδιοτήτων, προς οικονομία δαπανών, που αποβαίνει εμπόδιο της ανάπτυξης.
# Η περιορισμένη οικονομική και πιστωτική επιφάνεια. 
 

Κρίνοντας τα παραπάνω διαπιστώνεται η σχέση αυτών σε σοβαρά θέματα της , όπως η πιστοληπτική της ικανότητα και η  ίδια η ζωή της. Κατά κανόνα η ατομική επιχείρηση είναι μικρή και οικογενειακή. Γενικά οι ατομικές επιχειρήσεις, μπορεί να πει κανείς, ότι αποτελούν τη ραχοκοκαλιά της ελληνικής οικονομίας.

## Σημείωση
*Η ατομική επιχείρηση δεν θα πρέπει να συγχέεται με την "προσωπική" επιχείρηση που αφορά νομική μορφή εταιρείας (ομόρρυθμη, ετερόρρυθμη, μετοχική).

Κατηγορία:Εταιρική μορφή
Primus Pilus

thumb|200px|''Ένας εκατόνταρχος της ρωμαϊκής λεγώνας σε σύγχρονη αναπαράσταση.''
**Primus Pilus**  ήταν το όνομα μιας βαθμίδας του στρατού της Αρχαίας Ρώμης. Πρόκειται για τον πρεσβύτερο και πρώτο σε βαθμό από τους εκατοντάρχους μιας λεγεώνας. Ο primus pilus ήταν στρατιωτικός καριέρας και ένας από τους συμβούλους του λεγάτου. Κέρδιζε το αξιώμά του χάρις στα επιτεύγματά του στο πεδίο της μάχης, αν και ορισμένες φορές η θέση καταλαμβανόταν από πολιτικά φιλόδοξα άτομα κι όχι απαραίτητα από ικανούς στρατιωτικούς.

Κατά την όψιμη δημοκρατική περίοδο, η κοόρτις ήταν η βασική τακτική μονάδα στρατού. Υπήρχαν έξι έως δέκα από αυτές ανά λεγεώνα, και καθεμία τους αποτελούταν από πέντε έως οκτώ εκατονταρχίες. Την κάθε εκατονταρχία διοικούσε ένας εκατόνταρχος, υποβοηθούμενος από έναν optio. Την πρώτη από τις κοόρτεις διοικούσε ο πρεσβύτερος από τους εκατοντάρχους, ο οποίος ονομαζόταν primus pilus (που σημαίνει *«πρώτος στίχος»*). Ενώ μια κοόρτις συνήθως περιελάμβανε πέντε με οχτώ εκατονταρχίες, εκείνη την οποία διοικούσε ο primus pilus περιελάμβανε δέκα εκατονταρχίες (περίπου 800 άνδρες). Διέθετε και επιπλέον άτομα, όπως μάγειρες, γραφείς κ.ά., που δεν ήταν μάχιμοι.

Η προσωπική του εκατονταρχία ήταν η πρώτη της πρώτης από τις κοόρτεις, εξού και το όνομά του. Εξαιτίας της ομοιότητας της λέξης *«pilus»* (στίχος) με το *«[[pilum]]»* (δόρυ), συχνά ο βαθμός αυτός μεταφράζεται λανθασμένα *«εκατόνταρχος του πρώτου δόρατος»*.

## Παραπομπές

Κατηγορία:Βαθμοφόροι ρωμαϊκού στρατού
Σλάβα

[thumb|Εκκλησία που προετοιμάζεται για τον εορτασμό της Σλάβα στην Τρέμπινιε, [Σερβική Δημοκρατία της Βοσνίας και Ερζεγοβίνης.]]
**Σλάβα** (Слава) είναι χριστιανικό έθιμο, κυρίως των Σέρβων, για τη γιορτή του οικογενειακού προστάτη αγίου. Εκτός από τη Σερβία, το έθιμο τηρείται και στα Σκόπια και τη Βουλγαρία, ακόμη και από μερικούς Γκοράνι (μουσουλμάνοι οι οποίοι κατά τον 18ο αιώνα ήταν Σέρβοι Ορθόδοξοι). Η Σλάβα είναι η πιο σημαντική γιορτή των Σέρβων και ένα από τα Εθνικά σύμβολα της Σερβίας.

## Εορτασμός
[thumb|Κόλγιβο ([Κόλλυβα)]]
Στη γιορτή αυτή συγκεντρώνεται όλη η οικογένεια και γίνεται τραπέζι με παραδοσιακά φαγητά «σλάβσκι κολάτς» (*славски колач*) και «κόλλυβα (κολγίβο)» (*кољиво*). «Σλάβσκι κολάτς» σημαίνει «κέικ της Σλάβα», αν και μοιάζει περισσότερο με ψωμί. Ανάλογα με το αν ο εορτασμός πέφτει σε περίοδο νηστείας, το σλάβσκι κολάτς φτιάχνεται με ή χωρίς αβγά, βούτυρο και γάλα. 

Στην ημέρα της Σλάβα, η οικογένεια πηγαίνει στην εκκλησία και συμμετέχει στη Θεία Κοινωνία. Μετά τη λειτουργία, ο ιερέας πηγαίνει στο σπίτι της οικογένειας, όπου κάνει μια σύντομη λειτουργία στη μνήμη του Αγίου που τιμάται και ευλογεί το σλάβσκι κολάτς και τα κόλυβα και ανάβει το κερί της Σλάβα. Αν και δεν είναι απαραίτητο, συχνά ο ιερέας ευλογεί το σπίτι και κάνει μνημόσυνο για τους συγγενείς της οικογένειας που έχουν πεθάνει.

Οι πιο συχνές ημέρες εορτών είναι του Αγίου Νικολάου (που πέφτει στις 19 Δεκεμβρίου), του Αγίου Γεωργίου (6 Μαΐου, Αγίου Ιωάννη του Βαπτιστή στις (20 Ιανουαρίου), Αγίου Δημητρίου (8 Νοεμβρίου) και Αρχάγγελου Μιχαήλ (21 Νοεμβρίου).

Πολλές Σερβικές κοινότητες, πόλεις, οργανισμοί, πολιτικά κόμματα, εταιρείες, επαγγελματικές ενώσεις γιορτάζουν επίσης τον προστάτη άγιό τους. Για παράδειγμα, η πόλη του Βελιγραδίου γιορτάζει ως Σλάβα της, την Ανάληψη.

## Παραπομπές


## Εξωτερικοί σύνδεσμοι
* Srpska slava ili krsno ime - Κατάλογος αγίων, περιγραφή εθίμων (στα Σερβικά)
* Mrsni post , Zoran Majdin, Vreme 827, 9 Νοεμβρίου 2006. (στα Σερβικά)

Κατηγορία:Θρησκευτικές εορτές και τελετές
Κατηγορία:Πολιτισμός της Σερβίας
Κατηγορία:Τρόφιμα θρησκευτικού χαρακτήρα
Vexillifer

thumb|200px|''Σύγχρονη αναπαράσταση ενός vexillifer ο οποίος κρατά ένα vexillum με ένα σκορπιό, το έμβλημα της Πραιτωριανής Φρουράς''.
**Vexillifer** ή **Vexillarius** ήταν το όνομα μιας βαθμίδας του στρατού της Αρχαίας Ρώμης. Για την ακρίβεια ανήκε στην ομάδα των ατόμων που μετέφεραν στη μάχη τα εμβλήματα του ρωμαϊκού στρατού. Το όνομά του προέρχεται από το είδος του εμβλήματος που κρατούσε, το *«vexillum»*. Ήταν φτιαγμένο από ύφασμα και είχε επάνω του κεντημένο το όνομα και το έμβλημα της εκάστοτε λεγεώνας. Δεν διαφέρει σημαντικά από τις σημαίες που χρησιμοποιούν οι στρατοί τους τελευταίους αιώνες, ωστόσο δεν στέκεται σε κάθετο αλλά οριζόντιο κοντάρι. Χρησιμοποιούταν τόσο από το πεζικό, όσο κι από το ιππικό. Σχεδόν όλες οι επαρχίες της Ιταλίας εξακολουθούν να χρησιμοποιούν vexilla μέχρι τις ημέρες μας.

Κατηγορία:Βαθμοφόροι ρωμαϊκού στρατού
Γιούργκεν Σπάρβασερ

Ο **Γιούργκεν Σπάρβασερ** (γερμανικά *Jürgen Sparwasser*, γεννήθηκε 4 Ιουνίου 1948) είναι Γερμανός πρώην ποδοσφαιριστής που αγωνιζόταν ως επιθετικός μέσος. Ήταν επίσης διεθνής με την Εθνική Ανατολικής Γερμανίας.

## Βιογραφία
Ο Σπάρβασερ γεννήθηκε στις 4 Ιουνίου του 1948 στο Χάλμπερσταντ της Σαξωνίας και αγωνίστηκε καθ' όλη τη διάρκεια της καριέρας του (από το 1966 ως το 1979) στο Μαγδεμβούργο. Με τη φανέλα του Μαγδεμβούργου πανηγύρισε την κατάκτηση τριών πρωταθλημάτων, τεσσάρων κυπέλλων καθώς και ενός Κυπέλλου Κυπελλούχων.

Σε επίπεδο εθνικών ομάδων είχε 48 επίσημες συμμετοχές με το αντιπροσωπευτικό συγκρότημα της Ανατολικής Γερμανίας, σημειώνοντας 14 τέρματα. Κατέκτησε το χάλκινο μετάλλιο στους Ολυμπιακούς Αγώνες του 1972 ως μέλος της ολυμπιακής ομάδας, ενώ δύο χρόνια μετά ήταν ο σκόρερ του νικητήριου τέρματος στον αγώνα ενάντια στην Δυτική Γερμανία, στο πλαίσιο της φάσης των ομίλων του Παγκόσμιο Κύπελλο του 1974. Για αυτό του το τέρμα θεωρήθηκε ως ήρωας από το κομμουνιστικό καθεστώς της χώρας του, ο ίδιος όμως δεν θέλησε να εμπλακεί με την πολιτική και μερικά χρόνια αργότερα κατέφυγε στην Δυτική Γερμανία ως πολιτικός πρόσφυγας.

Μετά το τέλος της ποδοσφαιρικής του καριέρας ακολούθησε την προπονητική όντας αρχικά βοηθός προπονητή στην Άιντραχτ Φρανκφούρτης ενώ έπειτα ανέλαβε για ένα σύντομο χρονικό διάστημα τα ηνία της Ντάρμσταντ.

## Παραπομπές


## Εξωτερικοί σύνδεσμοι
* 
*  

Κατηγορία:Γερμανοί ποδοσφαιριστές
Κατηγορία:Μέσοι ποδοσφαιριστές
Κατηγορία:Ποδοσφαιριστές στους Θερινούς Ολυμπιακούς Αγώνες 1972
Κατηγορία:Ποδοσφαιριστές Παγκοσμίου Κυπέλλου 1974
Κατηγορία:Ποδοσφαιριστές Εθνικής Ανατολικής Γερμανίας
Κατηγορία:Ποδοσφαιριστές 1. ΦΚ Μαγδεμβούργο
Κατηγορία:Ποδοσφαιριστές της ολυμπιακής ομάδας Ανατολικής Γερμανίας
Κατηγορία:Ολυμπιονίκες του ποδοσφαίρου
Draconarius

**Draconarius** ήταν το όνομα μιας βαθμίδας του στρατού της Αρχαίας Ρώμης. Για την ακρίβεια ανήκε στην ομάδα των ατόμων που μετέφεραν στη μάχη τα εμβλήματα του ρωμαϊκού στρατού. Το όνομά του προέρχεται από τη λέξη *«draco»*, το όνομα του εμβλήματος του ιππικού το οποίο και κρατούσε. Η προέλευσή του ανάγεται στους Σαρμάτες, ενώ υιοθετήθηκε από το ρωμαϊκό στρατό όταν χρησιμοποιήθηκαν Σαρμάτες και Δάκες ως βοηθητικοί στις αρχές του 2ου αιώνα.

Το έμβλημα αυτό ήταν ένας μπρούτζινος δράκος με ανοιχτό στόμα, ο οποίος είχε υφασμάτινο φιδίσιο σώμα. Το στόμα διαπερνούσε ο αέρας κάνοντας το υφασμάτινο σώμα να κυματίζει, όπως περίπου ένας σύγχρονος ανεμοδείκτης. Πιστεύεται πως ο λαιμός του δράκου μπορούσε να παράγει ένα σφύριγμα, δημιουργώντας τρομαχτικό ήχο κατά τον καλπασμό.

Κατηγορία:Βαθμοφόροι ρωμαϊκού στρατού
Imaginifer

**Imaginifer** ήταν το όνομα μιας βαθμίδας του στρατού της Αρχαίας Ρώμης. Για την ακρίβεια ανήκε στην ομάδα των ατόμων που μετέφεραν στη μάχη τα εμβλήματα του ρωμαϊκού στρατού. Το όνομά του προέρχεται από το είδος του εμβλήματος που κρατούσε, το *«imago»*. Επρόκειτο για ένα τρισδιάστατο πορτραίτο του αυτοκράτορα, κατασκευασμένο από μέταλλο. Η χρήση του ξεκίνησε από την εποχή του Αυγούστου, οπότε και καθιερώθηκε η λατρεία του θεοποιημένου αυτοκράτορα. Το έμβλημα αυτό χρησιμοποιούσε μοναχά η κοόρτις που προηγούταν.

Κατηγορία:Βαθμοφόροι ρωμαϊκού στρατού
Evocatus

**Evocatus** είναι ο λατινικός όρος που αναφέρεται στο στρατιώτη εκείνο του ρωμαϊκού στρατού που ολοκλήρωσε τη θητεία του, έλαβε το απολυτήριό του *(«missio»)*, ωστόσο επέλεξε εθελοντικά να καταταγεί και πάλι, έπειτα από πρόσκληση κάποιου υπάτου ή άλλου διοικητή.

Από ό,τι φαίνεται, πάντα υπήρχε σημαντικός αριθμός από evocati σε κάθε αξιόλογο στρατό, και όταν ο στρατηγός ήταν αγαπητός στους άνδρες του, ο αριθμός βετεράνων που κατατάσσονταν και πάλι στα στρατεύματά του ήταν αυξημένος. Οι evocati απαλλάσσονταν, όπως οι vexillationes, από τις συνηθισμένες στρατιωτικές αγγαρείες, όπως για παράδειγμα την ύψωση οχυρωμάτων για το στρατόπεδο ή την κατασκευή δρόμων Ο βαθμός τους γενικότερα θεωρείτο υψηλότερος από αυτόν των συνηθισμένων λεγεωναρίων. Ορισμένες φορές γίνεται κοινή αναφορά σε αυτούς με τους ιππείς, ενώ άλλες φορές κατατάσσονται με τους εκατοντάρχους. Φαίνεται δε πως συχνά λάμβαναν προαγωγή για το αξίωμα του εκατοντάρχου. Συνεπώς, ο Πομπήιος παρακίνησε πολλούς από τους βετεράνους που υπηρέτησαν υπό τις διαταγές του σε προγενέστερα έτη να ενωθούν μαζί του κατά την περίοδο των εμφυλίων πολέμων, υποσχόμενος ανταμοιβές και τη διοίκηση εκατονταρχιών. Ωστόσο δεν μπορούσαν όλοι οι evocati να γίνουν εκατόνταρχοι, ούτε να αποτελέσουν τμήμα ορισμένων από τις κοόρτεις. Ο ρήτορας Κικέρων  κάνει αναφορά σε κάποιον *«praefectus evocatorum»*, έναν αξιωματικό επικεφαλής για τους evocati.

Με το όνομα evocati ήταν επίσης γνωστά τα μέλη ενός επίλεκτου σώματος νεαρών ανδρών από την τάξη των ιππέων στους οποίους ανέθεσε ο Αυτοκράτορας Διομητιανός να φυλάσσουν την κρεβατοκάμαρά του. Ορισμένοι συγγραφείς υποστηρίζουν ότι το σώμα αυτό επιβίωσε και κατά την εποχή επόμενων αυτοκρατόρων, με αποτέλεσμα να ταυτίζεται με εκείνους που αργότερα έγιναν γνωστοί ως *«[[Evocati Augusti]]»*.

## Παραπομπές


Κατηγορία:Βαθμοφόροι ρωμαϊκού στρατού
Evocati Augusti

Οι **Evocati Augusti** ήταν βαθμοφόροι του ρωμαϊκού στρατού κατά την αυτοκρατορική περίοδο.

*«[[Evocatus]]»* είναι ο λατινικός όρος που αναφέρεται στο στρατιώτη εκείνο του ρωμαϊκού στρατού που ολοκλήρωσε τη θητεία του, έλαβε το απολυτήριό του *(«missio»)*, ωστόσο επέλεξε εθελοντικά να καταταγεί και πάλι, έπειτα από πρόσκληση κάποιου υπάτου ή άλλου διοικητή.

Οι Evocati Augusti ήταν οι Evocati που προέρχονταν από τους κόλπους της Πραιτωριανής Φρουράς. Γενικά απολάμβαναν μεγαλύτερο κύρος από τους αντίστοιχους βετεράνους της ρωμαϊκής λεγέωνας.

## Σημειώσεις


Κατηγορία:Βαθμοφόροι ρωμαϊκού στρατού
Κόλπος του Άντεν

thumb|350px|right|Ο Κόλπος του Άντεν
Ο **Κόλπος του Άντεν** (αραβικά: خليج عدن) βρίσκεται στην Αραβική Θάλασσα ανάμεσα στην Υεμένη της νότιας ακτής της Αραβίας και τη Σομαλία στο Κέρας της Αφρικής. Στα βορειοδυτικά, συνδέεται με την Ερυθρά Θάλασσα μέσω του στενού Μπαμπ ελ Μαντέμπ.

Ο κόλπος είναι επίσης γνωστός ως **σοκάκι των πειρατών** λόγω της Σομαλικής πειρατείας που πλήττει την περιοχή.
## Εμπορικές δραστηριότητες στον Κόλπο
μικρογραφία|Ηλιοβασίλεμα στο κόλπο του Άντεν.
Ο Κόλπος του Άντεν είναι μια σημαντική εμπορική ναυτική δίοδος, ειδικά για το πετρέλαιο του Περσικού Κόλπου, κάτι που τον καθιστά βασικότατο για την παγκόσμια οικονομία. Περίπου το 11% του πετρελαίου θαλάσσιων κοιτασμάτων περνά από τον Κόλπο του Άντεν στο δρόμο του για τη Διώρυγα του Σουέζ, ή κοντινά διϋλιστήρια. Τα κυριότερα λιμάνια κατά μήκος του Κόλπου είναι το Άντεν στην Υεμένη, και η Ζέιλα, Βερβέρη και Μποσάσο στη Σομαλία.

Κατά την πρώιμη ιστορία, η πόλη του Κρατέρ, ανατολικά της σημερινής πόλης Άντεν, ήταν ένα σημαντικό λιμάνι του τοπικού εμπορίου. Ήταν το κύριο λιμάνι του βασιλείου του Αβσάν, και μετά την κατάκτησή του από τους Σαβαίους, έπαιξε σημαντικό ρόλο στην «επικοινωνία» της Αφρικής με την Αραβία.
## Οικολογία του Κόλπου
thumb|250px|Χάρτης του 1860 με τον Κόλπο του Άντεν
Όντας από γεωλογικής απόψεως μια σχετικά «νέα» μάζα νερού, ο Κόλπος του Άντεν έχει μοναδική βιοποικιλότητα που περιέχει πολλά είδη ψαριών, κοραλλιών, θαλάσσιων πτηνών, και ασπόνδυλων. Αυτή η πλούσια οικολογική ποικιλία έχει ωφεληθεί από τη σχετική έλλειψη ρύπανσης κατά διάρκεια των ανθρώπινων εγκαταστάσεων γύρω από τον κόλπο, αλλά οι περιβαλλοντικές ομάδες φοβούνται πως η έλλειψη συντονισμένης προσπάθειας για τον έλεγχο της ρύπανσης μπορεί να θέσει σε κίνδυνο τα οικοσυστήματα του κόλπου.

## Σημειώσεις


 

Κατηγορία:Γεωγραφία της Σομαλίας
Κατηγορία:Γεωγραφία της Υεμένης
Κατηγορία:Κόλποι του Ινδικού Ωκεανού
Κατηγορία:Κόλποι της Ασίας
Κατηγορία:Κόλποι της Αφρικής
Κατηγορία:Αμφισβητούμενες περιοχές
Διεθνές Γραφείο Ναυσιπλοΐας

Το **Διεθνές Γραφείο Ναυσιπλοΐας**, (**International Maritime Bureau**),(ΙΜΒ), προφέρεται συνηθέστερα Άι-Εμ-Μπιρό, είναι ένας Διεθνής Ναυτιλιακός Οργανισμός, (γ΄ κατηγορίας), που αποτελεί ειδικευμένο τμήμα του Διεθνούς Εμπορικού Επιμελητηρίου, (ICC), στον τομέα της ναυσιπλοΐας.

Στις αρμοδιότητες του IMB συγκαταλέγεται η καταπολέμηση των εγκλημάτων του Διεθνούς Ιδιωτικού Ναυτικού Δικαίου, σχετικά με το ναυτιλιακό εμπόριο και τις θαλάσσιες μεταφορές, κυρίως της πειρατείας, της ναυταπάτης, της φοροδιαφυγής, καθώς επίσης και επί της προστασία των πληρωμάτων των πλοίων. Εκδίδει μια εβδομαδιαία αναφορά σχετικά με την πειρατεία, και διατηρεί σε 24ωρη βάση ένα κέντρο αναφορών στην Κουάλα Λουμπούρ της Μαλαισίας, σχετικά με την πειρατεία .

Το IMB ιδρύθηκε το 1981 με πρωτοβουλία του Διεθνούς Οργανισμού Ναυσιπλοΐας, των Ηνωμένων Εθνών. Διατηρεί επαφές με την Ιντερπόλ και συνεργάζεται με τον Διεθνή Οργανισμό Τελωνείων.

Σημερινός διευθυντής του Γραφείου είναι ο πλοίαρχος Ποτένγκαλ Μούκουντουν.

## Σημειώσεις


## Εξωτερικοί σύνδεσμοι
* Εβδομαδιαία αναφορά σχετικά με την πειρατεία

Ναυσιπλοϊα
Μαρία ντε Ζεσούς

Η **Μαρία ντε Ζεσούς** (*Maria de Jesus*, 10 Σεπτεμβρίου 1893 - 2 Ιανουαρίου 2009) ήταν υπεραιωνόβια από την Πορτογαλία. Από τις 26 Νοεμβρίου του 2008 ως το θάνατό της ήταν το γηραιότερο πρόσωπο στον κόσμο. Στις 11 Ιουνίου του 2008, σε ηλικία 114 ετών και 275 ημερών, κατάφερε να υπερβεί το ρεκόρ μακροζωίας στην Πορτογαλία, που ως τότε είχε η Μαρία ντο Κούτο Μάγια-Λόπες.

## Βιογραφία
Γεννήθηκε στις 10 Σεπτεμβρίου του 1893 με το όνομα Μαρία ντος Σάντος και παντρεύτηκε το 1919. Ο σύζυγός της απεβίωσε το 1951, όταν εκείνη ήταν 57 ετών. Από το γάμο της αυτόν απέκτησε 5 παιδιά, εκ των οποίων την περίοδο που η ντε Ζεσούς κέρδισε τον τίτλο του γηραιότερου προσώπου στον κόσμο (Νοέμβριος 2008) ζούσαν ακόμα τα τρία. Η κόρη της, Μανταλένα (γεννήθηκε στις 25 Δεκεμβρίου του 1924), ένα από τα τρία εν ζωή παιδιά της, ζούσε μαζί της την ίδια περίοδο. Απέκτησε 11 εγγόνια, 16 δισέγγονα και 6 τρισέγγονα. Σε όλη τη ζωή της επισκέφτηκε νοσοκομείο μόνο μία φορά και η υγεία της ήταν σε καλή κατάσταση. Είναι χαρακτηριστικό ότι ζούσε στην οικία της και όχι σε οίκο ευγηρίας. Μπορούσε να περπατήσει με τη βοήθεια μπαστουνιού αλλά δεν μπορούσε να αναγνωρίσει τα αγαπημένα της πρόσωπα. Από τις αγαπημένες της ασχολίες ήταν να βλέπει παλιά οικογενειακά άλμπουμ, να απολαμβάνει τη λιακάδα στην ταράτσα της και να κάνει μπάνια. Τρεφόταν όχι με κρέας αλλά με ψάρι και λαχανικά και επίσης αγαπημένα της φαγητά ήταν η πορτογαλική πουτίγκα με ρύζι και παγωτό. Δεν κάπνισε ή ήπιε αλκοόλ ποτέ στη ζωή της.

## Γηραιότερο πρόσωπο στον κόσμο
Η Πορτογαλίδα έγινε επίσημα το γηραιότερο πρόσωπο στον κόσμο σε ηλικία 115 ετών και 77 ημερών, όταν πέθανε η προηγούμενη κάτοχος του τίτλου, η Αμερικανίδα Έντνα Πάρκερ, στις 26 Νοεμβρίου του 2008  Στις 25 Ιουλίου του 2005 είχε ήδη γίνει το γηραιότερο πρόσωπο στην Πορτογαλία (σε ηλικία 111 ετών και 318 ημερών, με το θάνατο της επίσης Πορτογαλίδας, Μαρίας ντο Κούτο Μάγια-Λόπες.  Έγινε γηραιότερο πρόσωπο στην Ευρώπη σε ηλικία 112 ετών και 336 ημερών έπειτα από το θάνατο της ηλικίας 114 ετών Γαλλίδας Καμίλ Λουαζό, στις 12 Αυγούστου του 2006. Η ντε Ζεσούς ήταν το τελευταίο πρόσωπο που είναι σήμερα εν ζωή και πιστοποιείται επίσημα ότι γεννήθηκε το 1893.

## Θάνατος
Σχεδόν έναν μήνα μετά την απόκτηση του τίτλου του γηραιότερου προσώπου στον κόσμο, η ντε Ζεσούς απεβίωσε στις 2 Ιανουαρίου του 2009.

## Παραπομπές


## Εξωτερικοί σύνδεσμοι
* Ρεπορτάζ για τα 115α γενέθλια της ντε Ζεσούς 
* Ερευνητική Ομάδα Γεροντολογίας 
Κατηγορία:Υπεραιωνόβιοι
Ζευς (αποσαφήνιση)

Το όνομα **Ζευς** είναι η αρχαιότερη μορφή του ονόματος του θεού **[[Δίας (μυθολογία)|Δία]]**. Εξ αυτού, πήραν το όνομα και τα παρακάτω:

* Το γένος ψαριών ζευς, που περιλαμβάνει το είδος:
** *Zeus faber* (αποδιδόμενο ως *Ζευς ο σιδηρουργός*), γνωστό ως χριστόψαρο
* Το γένος ασκομύκητα *Zeus olympius*
* Ο απολλώνειος αστεροειδής 5731 Ζευς
* Ο σκύλος Ζευς (Zeus, 2008-2014), ο υψηλότερος του κόσμου το 2012 και το 2013
* Το ιταλικό ροκ συγκρότημα «Zeus!»
* Το πετρελαιοφόρο «Ζεύς Ι»
* Το πετρελαιοφόρο «Ζεύς ΙΙ»
Πρόγραμμα Υποστήριξης Ναυτικών Ανατολικής Αφρικής

Το **Πρόγραμμα Υποστήριξης Ναυτικών Ανατολικής Αφρικής** (**East African Seafarers’ Assistance Programme** - *SAP*) είναι ένας ανεξάρτητος οργανισμός για τη βοήθεια των ναυτικών, και ένα σώμα επιτήρησης και ελέγχου κατά της πειρατείας. Ο οργανισμός ιδρύθηκε το 1996 για να βοηθήσει αιχμάλωτους (ή και άλλους) ναυτικούς, εντοπίζοντας και καταγράφοντας κρούσματα πειρατείας, κυρίως στον Ινδικό Ωκεανό, στα ανοικτά των ακτών της Σομαλίας και της Κένυας όπου η πειρατεία αποτελεί μεγάλο πρόβλημα. Τωρινός διευθυντής του SAP είναι ο Άντριου Μουανγκούρα.
## Εξωτερικοί σύνδεσμοι
* SEAFARERS ASSISTANCE PROGRAMME 

## Δείτε επίσης
* Διεθνές Γραφείο Ναυσιπλοΐας

Κατηγορία:Διεθνείς Ναυτιλιακοί Οργανισμοί
Άντριους Κουμπίλιους

-->
}}
Ο **Άντριους Κουμπίλιους** (Andrius Kubilius) είναι Λιθουανός πολιτικός, πρωθυπουργός της χώρας του από τις 27 Νοεμβρίου του 2008 ως τις 22 Νοεμβρίου 2012. Υπήρξε για μία ακόμη φορά πρωθυπουργός, το 1999. Μιλά λιθουανικά, ρωσικά και αγγλικά. Η σύζυγός του είναι βιολίστρια στην Εθνική Συμφωνική Ορχήστρα της Λιθουανίας και έχουν δύο γιους. Διετέλεσε πρόεδρος του συντηρητικού κόμματος Ένωση Μητέρα Πατρίδα- Λιθουανοί Χριστιανοδημοκράτες από το 2003 εως το 2015.

## Πρώτα χρόνια
Γεννήθηκε στο Βίλνιους στις 8 Δεκεμβρίου του 1956. Ολοκλήρωσε τη δευτεροβάθμια εκπαίδευση στο 22ο Γυμνάσιο-Λύκειο του Βίλνιους. Στη συνέχεια εγγράφηκε στο πανεπιστήμιο της γενέτειράς του και σπούδασε Φυσικός, ως το 1979. Συνέχισε την ακαδημαϊκή του καριέρα στο Εθνικό Πανεπιστήμιο του Βίλνιους, από το 1981 ως το 1984.

## Πολιτική καριέρα
Έγινε μέλος του κινήματος *Sąjūdis* και ανέλαβε και εκτελεστικό αξίωμα στο συμβούλιο του εν λόγω κινήματος. Εξελέγη βουλευτής μετά την επανάκτηση της ανεξαρτησίας της χώρας του. Το 1993 έγινε μέλος του κόμματος *Ένωση Μητέρα Πατρίδα*. Το 2003 εξελέγη πρόεδρος του κόμματος, διαδεχόμενος το Βιτάουτας Λαντσμπέργκις.

## Πρωθυπουργός
### Πρώτη πρωθυπουργική θητεία
Ο Κουμπίλιους έγινε για πρώτη φορά πρωθυπουργός στις 3 Νοεμβρίου του 1999. Η πρώτη του θητεία διήρκεσε μόλις ένα χρόνο. Διαδέχθηκε την Ιρένα Ντεγκουτιένε. Στις 9 Νοεμβρίου του 2000 η πρώτη του θητεία έλαβε τέλος και τον διαδέχθηκε στην πρωθυπουργία ο Ρολάντας Πάκσας.

### Δεύτερη πρωθυπουργία
Ο πρώην πρωθυπουργός οδήγησε το κόμμα του Ένωση Μητέρα Πατρίδα- Λιθουανοί Χριστιανοδημοκράτες στις βουλευτικές εκλογές του 2008. Οι εκλογές διεξήχθησαν στις 12 Οκτωβρίου και στις 28 Οκτωβρίου και σε αυτές οι Συντηρητικοί πέτυχαν νίκη επί των Σοσιαλδημοκρατών. Ο Κουμπίλιους έγινε ο κύριος υποψήφιος για να διαδεχθεί τον έως τότε πρωθυπουργό, Γκεντίμινας Κιρκίλας. Στις 27 Νοεμβρίου του 2008 διορίστηκε πρωθυπουργός από το Κοινοβούλιο (*Seimas*). Έλαβε 89 ψήφους υπέρ, 27 κατά και υπήρχαν 16 αποχές. Στις 28 Νοεμβρίου ο διορισμός του επισημοποιήθηκε, καθώς εγκρίθηκε και από τον πρόεδρο Βάλντας Άνταμκους.

Τον διαδέχθηκε στην πρωθυπουργία ο Άλγκιρντας Μπουτκεβίτσιους.

## Παραπομπές


## Εξωτερικοί σύνδεσμοι

* Ο πολιτικός στον επίσημο ιστότοπο της Seimas (Βουλή)
* Προσωπικό ιστολόγιο

Κατηγορία:Πρωθυπουργοί της Λιθουανίας
MV Powerful

Το **MV Powerful** είναι ένα φορτηγό πλοίο της Ελληνικής Excel Maritime Carriers Ltd., που χρησιμοποιεί Δανική σημαία. Δέχθηκε επίθεση από Σομαλούς πειρατές που επιχείρησαν να το καταλάβουν με τη χρήση τυφεκίων εφόδου στις 11 Νοεμβρίου του 2008 στον Κόλπο του Άντεν της Αραβικής Θάλασσας, στο Κέρας της Αφρικής. Η επίθεση των πειρατών ανατράπηκε από την επέμβαση των πεζοναυτών της Αγγλικής φρεγάτας, HMS Cumberland, και του πληρώματος μιας Ρωσικής φρεγάτας (κλάση Νεουστρασίμι).

Η κατασκευή του τελείωσε στην Κίνα το 1994. Το πλοίο αποκτήθηκε από την εταιρεία στις 13 Απριλίου 2005.

Το περιστατικό συνέβη 60 ναυτικά μίλια νότια της ακτής της Υεμένης, στον Κόλπο του Άντεν. Η συμπλοκή έγινε στα «πλαίσια» της Επιχείρησης Διηνεκούς Ειρήνης – Κέρας της Αφρικής και χαρακτηρίστηκε από τους Times ως « η πρώτη φορά που το Βασιλικό Ναυτικό ενεπλάκη σε μια αποφασιστική ανταλλαγή πυρών σε διεθνή ύδατα».
## Δείτε επίσης
* Σομαλική πειρατεία

## Σημειώσεις


Κατηγορία:Πλοία της Ελλάδας
Κατηγορία:Πειρατεία στη Σομαλία
Αλμυρός (αποσαφήνιση)

**Αλμυρός** είναι αυτός που έχει τη γεύση του αλατιού. 

## Οικισμοί
Την ονομασία αυτή φέρουν οι οικισμοί:

*ο Αλμυρός, κωμόπολη του νομού Μαγνησίας
*Αλμυρός Αργολίδας, οικισμός του νομού  Αργολίδας.
*Αλμυρός Αχαΐας, οικισμός του νομού Αχαΐας.
*Αλμυρός Χίου, οικισμός του νομού Χίου.

Κατηγορία:Αποσαφηνίσεις ελληνικών τοπωνυμίων
Δήμος Νίκαιας

Με την ονομασία **Δήμος  Νίκαιας** υπάρχουν δύο πρώην δήμοι της Ελλάδας:
* Ο Δήμος Νίκαιας του νομού Αττικής.
* Ο Δήμος Νίκαιας Λάρισας του νομού Λάρισας.

Μπορεί να αναφέρονται επίσης οι αντίστοιχες με δήμους διοικητικές οντότητες:
* Ο Δήμος Ιζνίκ (*belediye*) της Τουρκίας, η ελληνική και βυζαντινή Νίκαια Βιθυνίας.
* Η Νίκαια (Γαλλία), Δήμος (commune) της Γαλλίας.

Κατηγορία:Αποσαφηνίσεις ελληνικών τοπωνυμίων
Κένταυρος (αποσαφήνιση)

Ο Κένταυρος είναι ένα ον της ελληνικής μυθολογίας.

Με την ονομασία αυτή είναι γνωστά επίσης:

## Αστρονομία
* Ο Κένταυρος (αστερισμός), ένας από τους αστερισμούς.
* Ο Κένταυρος (αστρονομία), ουράνιο σώμα.

## Αθλητισμός
* Α.Σ. Κένταυρος Νέας Καλλικράτειας, αθλητικός σύλλογος από τη Χαλκιδική.

## Άλλες χρήσεις
* Ο Κένταυρος Ξάνθης, κωμόπολη του νομού Ξάνθης.
* Ο Κένταυρος ΙΙΙ (τορπιλάκατος), ελληνική τορπιλάκατος.